অভিষেক বচ্চন
অভিষেক বচ্চন (জন্ম: ৫ ফেব্রুয়ারি ১৯৭৬) একজন ভারতীয় অভিনেতা এবং চলচ্চিত্র প্রযোজক, যিনি হিন্দি চলচ্চিত্রে কাজের জন্য পরিচিত । তিনি বিখ্যাত অভিনেতা অমিতাভ বচ্চন ও জয়া বচ্চনের সন্তান। ২০০০ সালে রিফিউজি এর মাধ্যমে তাঁর অভিনয়ে আত্মপ্রকাশ করেন। পরবর্তী বেশ কয়েক বছর বচ্চন যেসব চলচ্চিত্রে অভিনয় করেন তার বেশিরভাগই বক্স অফিসে সাড়া ফেলতে ব্যর্থ হয়। এরপরে তিনি ২০০৪ সালে মুক্তিপ্রাপ্ত ব্লকবাস্টার ধুম চলচ্চিত্রে অভিনয় করেন যা তাঁর ক্যারিয়ারে মোড় ঘুরিয়ে দেয়। এরপরে তিনি একে একে বেশ কয়েকটি ব্যবসা সফল চলচ্চিত্র উপহার দেন। সেগুলোর মধ্যে অন্যতম বান্টি অর বাবলি (২০০৫), দাশ (২০০৫), ব্লাফমাস্টার (২০০৫), ধুম ২ (২০০৬), গুরু (২০০৭), সরকার রাজ (২০০৮), দোস্তানা (২০০৮), বোল বচ্চন (২০১২) এবং হাউসফুল ৩ (২০১৬)। এছাড়া তার অভিনীত ধুম ৩ (২০১৩) ও হ্যাপি নিউ ইয়ার (২০১৪) সর্বকালের সেরা ব্যবসাসফল ভারতীয় চলচ্চিত্রের তালিকায় জায়গা করে নেয়। তিনি যুবা (২০০৪), সরকার (২০০৫) ও কভি আলবিদা না কেহনা (২০০৬) চলচ্চিত্রে অনবদ্য অভিনয়ের জন্য পরপর তিন বছর সেরা পার্শ্ব অভিনেতা বিভাগে ফিল্মফেয়ার পুরস্কার জেতেন। এছাড়া তিনি পারিবারিক চলচ্চিত্র পা (২০০৯) প্রযোজনার জন্য সেরা হিন্দি চলচ্চিত্র বিভাগে জাতীয় চলচ্চিত্র পুরস্কারে ভূষিত হন। ২০০৭ সালে বচ্চন ঐশ্বর্যা রাইকে বিয়ে করেন এবং তিনি ২০১১ সালে আরাধ্য নামে এক কন্যা সন্তানের পিতা হন।